49. schôdza NR SR - 13.deň - B. popoludní
Dátum: 2026-05-04
Poslanec: Grendel, Gábor (SLOVENSKO)
Druh vystúpenia: Vystúpenie

Pán predsedajúci. Od onoho škandálneho alebo tej škandalóznej zmeny Trestného zákona upozorňujeme systematicky na to, že súčasné vedenie štátu pomáha páchateľom trestných činov a priestupkov a nepomáha, alebo ešte reálnejšie povedané, škodí obetiam trestných činov a priestupkov, hoci zodpovedná vláda by mala robiť presný opak. Toto naše varovanie postupne potvrdzujú aj konkrétne výsledky v praxi. Napríklad generálny prokurátor sa nechal počuť, že, citujem: „Stav v boji proti korupcii je katastrofálny.“ Transparency International hovorí, že štát začal nakupovať rýchlejšie, ale drahšie. No a do tretice existuje globálny rebríček vnímania korupcie, kde za predchádzajúcej vlády Slovenská republika dosiahla historicky najlepší výsledok a za tejto vlády sme klesli o 14 priečok. Čo ste? Opozícia by mala na tento jav samozrejme nielen poukazovať, nemali by sme to len kritizovať, ale prinášať aj konkrétne riešenia. Niektoré sú absolútne samozrejmé, ako obnovenie Úradu špeciálnej prokuratúry po voľbách, ak bude vládu zostavovať súčasná opozícia, prísnejšie sadzby v Trestnom zákone za korupčné trestné činy, za podvody ekonomické a tak ďalej. Jednoducho zužovať priestor na korupciu, klientelizmus a netransparentnosť. To sú také samozrejmosti. Okrem týchto samozrejmých rozhodnutí treba urobiť ešte aj ďalšie zmeny v zákonoch a nepochybne sa bude treba pozrieť aj na zákon o verejnom obstarávaní a táto novela má byť príspevkom do diskusie o nastavení nových prísnejších lepších pravidiel vo verejnom obstarávaní, pretože ešte raz, ako konštatuje aj Transparency International Slovensko, od poslednej veľkej novely zákona o verejnom obstarávaní síce štát nakupuje rýchlejšie, to je veľmi fajn, ale aj drahšie a zodpovedné vedenie štátu by sa malo starať o to, aby sa obstarávalo nielen rýchlo, ale aj efektívne a lacno, samozrejme pri dodržiavaní kvalitatívnych kritérií. V tomto zákone o verejnom obstarávaní navrhujeme dohromady 17 zmien. Nebudem vás tu nudiť všetkými 17 zmenami, ktoré sú všetky dôležité, ale budem ilustrovať na konkrétnych príkladoch len niektoré zmeny, ktoré chceme dostať do zákona o verejnom obstarávaní. Či už teraz, ak budete veľkorysí a zdieľate naše videnie o transparentnosti, respektíve netransparentnosti vo verejnom obstarávaní, alebo potom samozrejme po parlamentných voľbách. Takže prvá dôležitá zmena, ktorú podľa nás treba nastaviť, je stanovenie maximálneho rozdielu medzi predpokladanou hodnotou zákazky na začiatku súťaže a uzatvorenou zmluvou na konci súťaže. A tento maximálny rozdiel my navrhujeme na úrovni 20 % medzi PHZ a uzatvorenou zmluvou. Ako príklad dovoľte, aby som použil rekonštrukciu objektu Kukurica v réžii Ministerstva obrany, kde za bývalej vlády sa predpokladalo, že táto rekonštrukcia bude daňových poplatníkov stáť 35 miliónov € a za súčasného vedenia pod ministrom Róbertom Kaliňákom sa konečný účet vyšplhal na dvojnásobok, vyše 70 miliónov €, čiže 100 % oproti tomu, čo bolo za predchádzajúcej vlády. Čiže, aby to nebolo až takéto voľné, tak my navrhujeme, aby ten rozdiel medzi začiatkom a koncom procesu nebol väčší ako 20 %. A môžeme sa samozrejme baviť o tom, či 20 je v poriadku, alebo to má byť 25, ale asi sa všetci zhodneme v tejto sále, že 100 % predraženie by tu nemalo byť. Druhá zmena, ktorú navrhujeme, je obmedzenie dodatkov, a to maximálne do výšky 30 % pôvodnej zmluvnej ceny. Často sa totiž stáva, že súťaž vyhrá firma XY samozrejme s najlacnejšou ponukou, a potom v krátkom čase začne uzatvárať dodatky so štátom, dodatky k zmluve a tieto dodatky nakoniec prevýšia aj tú najdrahšiu ponuku z tej súťaže. Čiže pokojne by mohla vyhrať aj drahšia firma, keby tiež k tomu pristupovala tak, že: tak podseknem cenu a potom dodatkami to doženiem. Čiže áno, samozrejme uznávame, že aj v priebehu realizácie tých projektov môže dôjsť k nejakému predraženiu a že nejaký limit by tam mal byť na tie dodatky a my teda navrhujeme, aby tým limitom bolo 30 % pôvodnej zmluvnej ceny. Ako príklad chcem uviesť rekonštrukciu chirurgického pavilónu Ústrednej vojenskej nemocnice v Ružomberku, kde víťazná spoločnosť Invest s. r. o. ponúkla v súťaži 7 miliónov €, ale siedmimi dodatkami sa cena zo 7 miliónov € navýšila na takmer 12 miliónov €. Za túto cenu by to zvládli aj konkurenčné firmy, ktoré sa zúčastnili na verejnom obstarávaní. Po tretie, chceme predĺžiť lehotu na výrobu vzoriek a certifikátov v tých verejných obstarávaniach, kde sa predpokladá aj výroba vzoriek a certifikovanie týchto vzoriek, pretože dnes v zákone považujeme tie hranice za neprimerané a sú zvýhodňovaní uchádzači, ktorí majú už tie prípadné vzorky aj vyrobené, aj odcertifikované. A ostatní potenciálni záujemcovia zase nestíhajú aj vyrobiť, aj odcertifikovať a tým pádom sa nemôžu prihlásiť do súťaže. Viaceré príklady sú napríklad na Ministerstve vnútra – vrchné odevy pre Policajný zbor a Hasičský zbor, kde súťaž vyhrala firma Gemor Fashion. Opakovane viacerí uchádzači v priebehu verejného obstarávania reklamovali, že nestíhajú vyrábať tie vzorky a žiadali o predĺženie lehoty aspoň o mesiac. Verejný obstarávateľ nebol ochotný. Po štvrté, chceme umožniť Úradu pre verejné obstarávanie kontroly aj pred uzavretím zmluvy. Dôvod je veľmi jednoduchý – keď môžu kontrolóri Úradu pre verejné obstarávanie kontrolovať obstarávania až po uzavretí zmluvy, tak je to už po funuse a potenciálnym škodám sa nedá zabrániť. Takže je vo verejnom záujme, aby v prípade podozrení mohli začať robiť kontroly ešte predtým, ako sa zmluva s víťazom uzatvorí. Piaty bod sa týka predĺženia lehoty na podanie námietok zo súčasných 10 dní na 20 dní, a to preto, aby potenciálni sťažovatelia mali dostatok času na to, aby vypracovali kvalifikovanú námietku proti výsledku verejného obstarávania. Toto je len päť zo 17 zmien, ktoré navrhujeme v tejto novele zákona o verejnom obstarávaní. Naším cieľom je, aby sa peniaze daňových poplatníkov nestrácali v netransparentných a predražených nákupoch, o ktorých informujeme verejnosť prakticky každý týždeň. Máte nejaké oblečenie, autá, IT techniku a tak ďalej. Chceme vrátiť jednoducho do verejného obstarávania férovosť a transparentnosť a máme za to, že poslednou veľkou novelou zákona o verejnom obstarávaní sa zo zákona férovosť a transparentnosť vytratili, a nehovoríme to len my, hovoria to aj ľudia z mimovládnej organizácie Transparency International Slovensko, ktorí po analýze tejto novely dospeli k jednoznačnému záveru, že štát po tejto veľkej novele síce zrýchlil verejné obstarávania, ale tieto verejné obstarávania sa stali aj drahšími. To znamená, že štát zbytočne míňa viac peňazí, hoci by mohol ušetriť. Čo sa asi všetci zhodneme, že najmä v čase konsolidácie, ale nielen by štát mal dbať o to, aby práve na verejných obstarávaniach šetril peniaze daňových poplatníkov. Ďakujem pekne.